DIS wat jy moet weet as jy in 'n onbekende gebied bestuur - Goeie Huishouding
Tuis » DIS wat jy moet weet as jy in 'n onbekende gebied bestuur
Gedurende jou omswerwinge gaan jy jou een of ander tyd ongetwyfeld op onbekende terrein bevind, en om te verseker dat jy sonder sukkel en veilig by jou bestemming uitkom, is daar sekere dinge waarop jy bedag moet wees. Maak seker dat jy op die volgende let:
Dit is 'n goeie idee om jou beplande roete vooraf te bestudeer. Met 'n verskeidenheid roete-apps en aanlyn kaarte, is daar 'n baie kleiner kans dat jy op pad ná of van jou bestemming in sirkels gaan rondry. Oriënteer jou ten opsigte van jou bestemming en die omgewing; vind vooraf uit waar die naaste vulstasie in die area is en met watter roete jy gaan terugry.
Sorg dat jou foon gelaai is
Om in 'n onbekende omgewing te verdwaal of teëspoed te kry en te ontdek dat jou foonbattery pap is, is nie grappies nie. Maak seker dat jou battery heeltemal gelaai is voordat jy in jou motor klim. Dit is 'n goeie idee om 'n motorlaaier vir jou selfoon by jou te hê.
Gaan jou voertuig na
Dit klink dalk logies om seker te maak dat jou motor in 'n goeie werkende toestand is voordat jy in die pad val, maar 'n pap band, enjinprobleme en onklaar battery is van die grootste redes waarom mense langs die pad gestrand raak. Stel vas in watter toestand jou motor is en sorg dat jou ryding ten alle tye genoeg olie, water en brandstof het.
Lees ook: 15 veiligheidswenke vir wanneer jy vrou-alleen op die pad is
Suid-Afrika se paaie is berug vir die gevare waaraan motoriste blootgestel is, en daarom is dit noodsaaklik om te fokus en ten alle tye van jou omgewing bewus te wees. Alhoewel sekere insidente onvoorspelbaar is, begin die voorkoming van enige ongeluk by jou. Konsentreer en vermy enige afleidings soos om oor jou foon te praat terwyl jy bestuur of te hard musiek te luister.
Van 'n klipgooiery tot kapings en tragiese ongelukke, daar is baie gevare waarteen motoriste hulle moet beveilig wanneer hulle hul op die N2 en ander snelweë bevind. Alhoewel baie van hierdie insidente nie voorspel kan word nie, kan jy altyd voorbereid wees en in geval van 'n noodgeval is dit 'n goeie idee om hierdie nommers onder snelbel te bêre!
1. 10111: Polisiedienste
2. 10177: Ambulansdienste
3. 112: Nooddienste Inbelsentrum
4. 0800-656463: Die N2-noodnommer
Vra iemand om saam te ry
As jy nie baie selfvertroue het om alleen te bestuur nie, behoort jy iemand te vra om saam met jou te ry. Dit kan help om iemand te hê wat as navigator optree terwyl jy bestuur, en goeie geselskap maak enige uitstappie lekkerder.